S-1050/2023

Mál þetta var þingfest 2. maí 2023 og dómtekið sama dag. Málið er höfðað með ákæru Lögreglustjórans á Suðurnesjum 3. apríl 2023 á hendur ákærðu, E-x-x G-x-x, fæðingardagur 06.06.1976, með ríkisfang í Albaníu sem hér greinir: fyrir peningaþvætti meðþvíað hafa á tímabilinu 5. mars 2023 til 8. mars 2023 tekið við samtals 7.100 evrum frá óþekktum aðila eða aðilum en ákærðu gat ekki dulist að um væri að ræða ávinning af refsiverðum brotum. Ákærða var með reiðuféð í vörslu sinni, samtals 7100 evrur, sem lögregla fann og haldlagði við leit á ákærðu þegar hún var handtekin í Flugstöð Leifs Eiríkssonar þann 8. mars 2023 á leið til Varsjá, Póllandi, með flugi nr. W61540. Með háttsemi sinni móttók ákærða ávinning af refsiverðum brotum, umbreytti og geymdi ávinninginn, flutti og leyndi ávinningnum og upplýsingum um uppruna, eðli, staðsetningu og ráðstöfun hans.

Er háttsemin talin varða við 1. mgr. 264. gr. almennra hegningarlaga nr. 19/1940 en til vara 4. mgr. 264. gr. almennra hegningarlaga nr. 19/1940.

Af hálfu ákæruvaldsins er þess krafist að ákærða verði dæmd til refsingar og til greiðslu alls sakarkostnaðar. Jafnframt sæti ákærða upptöku á samtals 7.100 evrur sem lögregla fann og haldlagði og varðveittar eru sem innistæða á bankareikningi lögreglustjórans á Suðurnesjum auk vaxta og verðbóta af framangreindri fjárhæð frá 8. mars 2023 til greiðsludags samkvæmt heimild í 69. gr. og 69. gr. b. almennra hegningarlaga nr. 19/1940.

Fyrir dómi játaði ákærða afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga. Af hálfu ákærðu er krafist vægustu refsingar sem lög leyfa. Þá krefst verjandi hæfilegrar þóknunar sér til handa.

Með skýlausri játningu ákærðu fyrir dómi, sem samrýmist rannsóknargögnum máls, er sannað að hún hafi gerst sek um þá háttsemi sem henni er gefið að sök í ákæru ogþar þykir rétt heimfærð til refsiákvæða. Ákærða hefur ekki upplýst hver afhenti henni reiðuféð.

Ákærða er nú 46 ára. Samkvæmt sakavottorði hefur hún ekki gerst sek um refsiverða háttsemi hér á landi. Að þessu gættu og með hliðsjón greiðri játningu ákærðu fyrir dómi, þykir refsing hæfilega ákveðin 4 mánaða fangelsi. Eftir atvikum þykir mega ákveða að fresta fullnustu dæmdrar fangelsisrefsingar þannig að hún falli niður að liðnum tveimur árum frá uppkvaðningu dóms haldi ákærða almennt skilorð 57. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru og nánar greinir í dómsorði.

Loks ber að dæma ákærðu til greiðslu alls sakarkostnaðar, en til hans telst aðeins þóknun J-kk-ef A-kk-ef K-kk-ef verjanda ákærðu á rannsóknarstigi máls og fyrir dómi. Með hliðsjón af eðli og umfangi máls þykir þóknun verjanda hæfilega ákveðin 440.000 krónur að meðtöldum virðisaukaskatti.

M-kvk-nf T-x-x héraðsdómari kveður upp dóm þennan.

Dómsorð :

Ákærða, E-x-x G-x-x, sæti fangelsi í 4 mánuði en fresta skal fullnustu þeirrar refsingar og hún niður falla að liðnum tveimur árum frá uppkvaðningu dóms haldi ákærða almennt skilorð 57. gr. almennra hegningarlaga.

Ákærða sæti upptöku á 7.100 evrum.

Ákærða greiði 440.000 króna þóknun verjanda síns, J-kk-ef A-kk-ef K-kk-ef lögmanns.

M-kvk-nf T-x-x

Rétt endurrit staðfestir

Héraðsdómur Reykjaness 02.05.2023